RO Jurnalul Oficial al Uniunii Europene C 188/20

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 188/11

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„ZÁZRIVSKÝ KORBÁČIK”

NR. CE: SK-PGI-0005-0656-30.10.2007

IGP ( X ) DOP ( )

1. Denumire:

„Zázrivský korbáčik”

2. Statul membru sau țara terță:

Republica Slovacă

3. Descrierea produsului agricol sau alimentar:

3.1. Tip de produs:

Categoria 1.3. Brânzeturi

3.2. Descrierea produsului căruia i se aplică denumirea de la punctul 1:

„Zázrivský korbáčik” este un sortiment de brânză obținută prin etuvare, afumată sau neafumată, împletită în forma unui bici mic („korbáčik”, în slovacă) cu lungimea de 10-50 cm. Prin metoda de producție tradițională, bucățile de brânză fermentată și parțial maturată se etuvează și apoi se întind în fâșii de forma unor corzi, care tradițional se numesc „vojky”, cu grosimea de 210 mm. Fâșiile bine întinse se împletesc apoi în forma unui bici mic.

Proprietățile organoleptice caracteristice sunt conferite de textura fibroasă a fâșiilor întinse din bucățile de brânză etuvată și de forma specifică de bici obținută prin împletirea fâșiilor.

Brânza „Zázrivský korbáčik” afumată diferă cea neafumată în principal prin culoare și aromă. Brânza „Zázrivský korbáčik” afumată este de culoare galbenă deschisă spre aurie, având o aromă caracteristică de afumat și un conținut de sare puțin mai mare (1 %). Brânza „Zázrivský korbáčik” neafumată este de culoare albă spre crem și nu are miros de fum. Textura și consistența ambelor sortimente sunt aceleași.

Brânza „Zázrivský korbáčik” se comercializează în ambalaj multiplu, conținând mai multe bucăți învelite în folie alimentară, care diferă în funcție de numărul de bucăți de brânză și de greutatea ambalajului.

Proprietăți

Culoare: albă spre ușor gălbuie sau galbenă aurie în cazul sortimentelor afumate.

Consistență: Fâșiile individuale („vojky”) sunt alcătuite din fibre distincte de consistență elastică, destul de compactă însă nu dură; prin maturare elasticitatea scade, rezistența produsului la întindere datorându-se structurii fibroase conferite de fibrele care se separă ușor.

Miros și gust: gust foarte plăcut de lapte, de brânză, pline de savoare, moderat acrișor, iar în cazul sortimentelor afumate, un miros caracteristic de fum.

Compoziție: substanță uscată: cel puțin 40 % din greutate.

Conținut de grăsimi în substanța uscată: cel puțin 25 % din greutate.

Sare comestibilă: cel mult 4,5 % din greutate pentru sortimentele neafumate și 5,5 % din greutate pentru sortimentele afumate.

Proprietăți microbiologice

„Zázrivský korbáčik” este obținută prin etuvare din bucăți de brânză care conțin în principal microfloră acidolactică termorezistentă din genurile: Lactococcus, Streptococcus și Lactobacillus.

3.3. Materii prime (numai pentru produsele prelucrate):

„Zázrivský korbáčik” se obține prin utilizarea de bucăți de brânză produsă din lapte de vacă nefiert sau pasteurizat cu adaos de cultură de acid lactic. Folosirea laptelui de vacă nefiert sau pasteurizat nu influențează proprietățile produsului finit. Se verifică și se înregistrează în mod periodic calitatea laptelui la fermele producătorilor de brânză, monitorizându-se următorii parametri: substanțele inhibitoare, temperatura, aciditatea, conținutul de grăsimi, greutatea specifică și substanța uscată fără grăsimi.

Determinarea numărului total de microorganisme și a numărului de celule somatice se efectuează în laboratoare acreditate.

Bucățile de brânză conțin, cel puțin 48 % substanță uscată din greutate și au un conținut de grăsimi în substanța uscată de cel puțin 35 % din greutate, și un pH de 4,9-5,2. La exterior, aspectul bucăților de brânză este compact și neted, prezentând o crustă corespunzătoare și o culoare albă spre crem.

3.4. Hrană pentru animale (numai pentru produsele de origine animală):

Nu există cerințe speciale privind calitatea sau restricții privind originea.

3.5. Etape specifice producției care trebuie să se desfășoare în aria geografică delimitată:

Calitatea produsului nu depinde de originea bucăților de brânză.

Etapa 1 : Etuvare: brânza naturală fermentată se taie în bucăți mai mici care se răzuiesc și se etuvează (la o temperatură de 70-95 °C); brânza se frământă cu o spatulă din lemn sau cu un malaxor mecanic până la obținerea masei elastice compacte, cunoscută sub denumirea de „parenina”. Etapa 2 : Frământare: „parenina” frământă manual, se întinde și se împăturește până se obține o pastă de brânză cu textură elastică, netedă, care poate fi modelată cu ușurință. Etapa 3 : Modelare: pasta de brânză se întinde în fâșii, manual sau utilizând două valțuri, care se rotesc în sens contrar. Fâșiile sunt lăsate să cadă imediat în apă potabilă rece. Etapa 4 : Răcire: fâșiile de brânză modelate se răcesc în apa potabilă rece timp de 210 minute, ca să își păstreze forma. Etapa 5 : Înfășurare: fâșiile răcite se înfășoară pe un rulou. După înfășurare, se taie la un capăt și se leagă la mijloc cu o fâșie de brânză. Etapa 6 : Sărare: fâșiile tăiate și legate se sărează prin introducerea într-o soluție saturată de sare, astfel încât conținutul final de sare să nu depășească 4,5 % din greutate în cazul sortimentelor neafumate sau 5,5 % din greutate în cazul sortimentelor afumate (perioada de sărare depinde de grosimea fâșiilor de brânză și de aciditatea brânzei folosite). Etapa 7 : Uscare parțială: pentru a elimina surplusul de apă sărată, fâșiile de brânză se agață pe o bară din lemn sau din metal inoxidabil, ceea ce permite scurgerea apei. Etapa 8 : Împletire: cel puțin două fâșii de brânză pliate la jumătate se împletesc manual în forma unui mic bici până la un punct situat la două treimi din lungimea lor, unde se leagă cu o altă fâșie de brânză pentru ca împletitura să nu se desfacă. Etapa 9 : Pentru sortimentele afumate Afumare: brânza se afumă la fum rece direct la o temperatură de aproximativ 30 °C, într-o afumătoare tradițională din lemn sau din metal sau într-o afumătoare cu circulație forțată a aerului, folosind un lemn de esență tare, până în momentul în care brânza capătă o culoare galbenă aurie. Etapa 10 : Ambalare: se ambalează în folie alimentară care se etichetează ulterior cu denumirea „Zázrivský korbáčik”.

3.6. Norme specifice privind felierea, răzuirea, ambalarea etc.:

Brânza „Zázrivský korbáčik” se comercializează în ambalaje care diferă prin numărul de bucăți. Ambalajul simplu conține 510 bucăți de brânză, dar se găsesc și ambalaje mai mari, care conțin 50 de bucăți de brânză, iar acestea se numesc tradițional „zväzok” (legătură).

Brânza „Zázrivský korbáčik” trebuie ambalată în aria geografică delimitată pentru a se păstra forma specifică a produsului, pentru ca împletitura să nu se desfacă și pentru a se asigura calitatea produsului.

Nu există restricții geografice privind preambalarea.

3.7. Norme specifice privind etichetarea:

Producătorii brânzei „Zázrivský korbáčik” au dreptul, în conformitate cu prezenta specificație, să folosească denumirea „Zázrivský korbáčik” pentru etichetarea, promovarea și comercializarea produsului.

Etichetele aplicate produselor trebuie să conțină următoarele elemente:

— denumirea produsului „Zázrivský korbáčik”, poziționată în mod vizibil;

— mențiunea privind sortimentul afumat sau neafumat;

— mențiunea „etichetare geografică protejată” și simbolul CE.

4. Delimitare concisă a ariei geografice:

Producția de brânză „Zázrivský korbáčik” se realizează în localitatea Zázrivá. Aria geografică este delimitată la nord de localitatea Oravská Lesná, la vest de localitatea Terchová, la sud de localitatea Párnica și la est de munții Paráč și Minčol.

5. Legătura cu aria geografică:

5.1. Specificitatea ariei geografice:

Localitatea Zázrivá prezintă condiții favorabile pentru creșterea și pășunatul ovinelor și al bovinelor și pentru prelucrarea laptelui în scopul producției de brânzeturi. Localnicii exploatează în continuare aceste caracteristici speciale ale mediului, așa cum au făcut-o de la întemeierea primelor așezări în zonă. Împletirea manuală a brânzei în forma unor mici bice, după etuvare, reprezintă o abilitate specifică a femeilor din Zázrivá care nu poate fi reprodusă de utilaje mecanice.

Potrivit tradiției orale, producția internă de „Zázrivský korbáčik” datează din a doua jumătate a secolului al XIX-lea, deoarece producția diferitelor sortimente de brânză obținută prin etuvare, inclusiv a „korbáčik” pentru scopuri comerciale, a constituit în singura sursă de venit la momentul respectiv pentru crescătorii de ovine și de bovine din regiune.

5.2. Specificitatea produsului:

„Zázrivský korbáčik” este specific prin forma sa, care este neobișnuită pentru cașcavaluri și brânzeturi. Se prepară tradițional, aproape exclusiv manual prin etuvarea bucăților de brânză, prin întinderea în formă de fâșii și prin împletirea ulterioară a acestora în formă de bici. Frământarea și întinderea în cadrul procedeului manual de preparare prin etuvare conferă brânzei „korbáčik” textura fibroasă unică, conferind produsului un caracter specific și unic

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Cererea de înregistrare a „Zázrivský korbáčik” ca indicație geografică protejată se bazează pe forma specifică a produsului, pe reputația și tradiția acestuia.

Zázrivá se află în zona muntoasă de nord-vest a Slovaciei, caracterizată de o climă rece, ostilă. Majoritatea locuitorilor se ocupau cu agricultura și creșterea animalelor – vite, capre, oi – și cu prelucrarea și transformarea materiilor prime obținute, în special laptele, în brânzeturi de diferite forme și de o calitate excepțională.

Datorită îndemânării și priceperii lor, locuitorii regiunii au reușit să facă față condițiilor dure din această zonă și să ajungă cunoscuți și în afara regiunii.

„În trecut, numai unele familii din Zázrivá (Piklovci) știau să împletească pasta de brânză” (Huba, P., Zázrivá, monografie 1988).

Scrierile istorice menționează producția, în nordul Slovaciei, în împrejurimile satului Zázrivá, a unui sortiment de brânză tradițional obținut prin etuvare, modelat în formă de bici mic, care în Slovacia se împletește tradițional în perioada sărbătorilor de Paște din răchită; această replică în miniatură din brânză a început să fie numită „korbáčik”. Pe lângă producția de „korbáčik”, regiunea a devenit un centru de comercializare a brânzeturilor obținute prin etuvare, negustorii primindu-și numele în funcție de sortimentul de brânză achiziționat, de exemplu „korbáčkári”, „oštiepkári”, „srdciari” etc. „În nordul Slovaciei, satul Zázrivá din regiunea Orava este încă un centru important pentru un astfel de comerț. Negustorii din regiune vindeau în principal brânzeturi obținute prin etuvare și afumate; aceștia primeau nume în funcție de sortimentul de produse vândute – „korbáčkári” etc. …” (Podolák, J., Traditional utilization of the Production of Sheep Milk in Slovakia, Etnologia Slavica, UK Bratislava, 1986).

În arhive sunt înregistrate mai multe autorizații pentru astfel de comercianți.

Și în prezent comercianții („korbáčkári”) din Zázrivá oferă mărfurile lor spre vânzare la diferite târguri și cu diferite ocazii, cum sunt nunțile, botezurile, Crăciunul, carnavalurile, sărbătorile de Paște. În perioada acestor sărbători, producția de „korbáčik” a crescut întotdeauna, ceea ce demonstrează popularitatea produsului în rândul consumatorilor. Acest aspect este confirmat de registrele de evidențe ale producătorilor acestor brânzeturi foarte căutate.

„Korbáčik” a devenit un element specific al evenimentelor regionale importante, cum este „Zázrivské dni”, în cadrul cărora au loc concursuri de preparare a „Zázrivský korbáčik”. Concursul este foarte popular, bucurându-se de participarea producătorilor autohtoni, dar și a unor concurenți de moment.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

http://www.upv.sk/pdf/specifkorbac_ek2.pdf

(1) JO L 93, 31.3.2006, p. 12.